РЕГЛАМЕНТ (ЕО) № 417/2008 НА КОМИСИЯТА
от 8 май 2008 година
за изменение на приложения I и II към Регламент (ЕО) № 510/2006 на Съвета относно закрилата на географски указания и наименования за произход на земеделски продукти и храни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 510/2006 на Съвета от 20 март 2006 г. относно закрилата на географски указания и наименования за произход на земеделски продукти и храни (1) и по-специално член 1, параграф 1, третата алинея от него,
като има предвид, че:
(1)
Солта е качествен хранителен продукт със собствени характеристики, тясно свързани с географската област на производство и с местните методи на производство. Производството на сол подпомага икономическото и социалното развитие на много области.
(2)
Памукът е земеделски продукт от голямо значение за някои области. Разширяването на обхвата на Регламент (ЕО) № 510/2006 с включване на памука в него би създало нови възможности за насърчаване на положителния образ и използването на памука.
(3)
С цел да се отговори на очакванията на някои земеделски производители и оператори, за които производството на сол или на памук представлява един от основните източници на доход, е уместно тези продукти да бъдат включени в приложения I и II към Регламент (ЕО) å№ 510/2006. Това добавяне не променя земеделския по същество характер на продуктите, обхванати от Регламент (ЕО) № 510/2006.
(4)
Предвидените в настоящия регламент мерки са в съответствие със становището на Постоянния комитет за защитени географски указания и наименования за произход,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 510/2006 се изменя, както следва:
1.
В приложение I се добавя тире със следния текст:
„-
сол“;
2.
В приложение II се добавя тире със следния текст:
„-
памук“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 8 май 2008 година.